ดอลล์อ่อนค่าขณะตลาดจับตาเฟดขึ้นดอกเบี้ย
ดอลลาร์สหรัฐปรับตัวลงเมื่อเทียบสกุลเงินยูโรและเยนเมื่อคืนนี้ (28 ก.ย.) เนื่องจากความไม่แน่นอนเกี่ยวกับช่วงเวลาในการปรับขึ้นอัตราดอกเบี้ยของธนาคารกลางสหรัฐ (FED) ยังคงบั่นทอนความเชื่อมั่นของนักลงทุน
29 ก.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1234 ดอลลาร์สหรัฐ จาก 1.1196 ดอลลาร์สหรัฐ ขณะที่เงินปอนด์ลดลงที่ 1.5178 ดอลลาร์สหรัฐ จากระดับ 1.5190 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 119.81 เยน จาก 120.62 เยน และลดลงเมื่อเทียบกับฟรังก์สวิสที่ระดับ 0.9747 ฟรังก์ จาก 0.9799 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.6990 ดอลลาร์สหรัฐ จากระดับ 0.7019 ดอลลาร์
ดอลลาร์สหรัฐได้รับแรงกดดัน เนื่องจากนักลงทุนหันไปสนใจสินทรัพย์ที่มีความปลอดภัย ท่ามกลางความไม่แน่นอนเกี่ยวกับเศรษฐกิจจีนที่ซบเซา ราคาสินค้าโภคภัณฑ์ที่ลดลง และตลาดเกิดใหม่ที่ย่ำแย่ ขณะที่สำนักงานสถิติแห่งชาติของจีน (NBS) เปิดเผยเมื่อวานนี้ว่า ตัวเลขกำไรของบริษัทอุตสาหกรรมรายใหญ่ของจีน ลดลง 8.8% ในเดือนส.ค. เมื่อเทียบเป็นรายปี ซึ่งร่วงลงอย่างมากจากเดือนก.ค.ที่ปรับตัวลดลง 2.9%
นอกจากนี้ ดอลลาร์ยังเผชิญปัจจัยลบ หลังนายชาร์ลส์ อีแวนส์ ประธานเฟด สาขาชิคาโก กล่าวว่า เฟดควรตรึงอัตราดอกเบี้ยใกล้ระดับ 0% เป็นเวลานานกว่าที่วางแผนไว้ และให้ใช้ท่าทีอดทนเป็นอย่างมากก่อนที่จะใช้นโยบายคุมเข้มทางการเงิน เนื่องจากมีความเสี่ยงที่อัตราเงินเฟ้ออาจจะไม่ดีดตัวขึ้นเร็วอย่างที่คาดการณ์ไว้
นายอีแวนส์เปิดเผยว่า หากเฟดขึ้นอัตราดอกเบี้ยเร็วเกินไป ก็จะสร้างความเสียหายหลายประการ ซึ่งรวมถึงชื่อเสียงของเฟด อย่างไรก็ตาม นายอีแวนส์แสดงความคิดเห็นดังกล่าว ขณะที่นายวิลเลียม ดัดลีย์ ประธานเฟด สาขานิวยอร์ก กล่าวเมื่อวานนี้ว่า เขาเชื่อว่าเฟดจะยุติการใช้นโยบายอัตราดอกเบี้ยที่ระดับต่ำเป็นพิเศษก่อนสิ้นปีนี้
“ผมคาดหวังว่าเฟดจะปรับขึ้นอัตราดอกเบี้ยในช่วงต่อไปของปีนี้” เขากล่าว และเสริมว่า เฟดอาจปรับขึ้นอัตราดอกเบี้ยในการประชุมเดือนต.ค. หรือธ.ค.
ขณะเดียวกัน สมาคมนายหน้าอสังหาริมทรัพย์แห่งชาติของสหรัฐ (NAR) รายงานว่า ดัชนีการทำสัญญาขายบ้านที่รอปิดการขาย (pending home sales) ร่วงลง 1.4% เมื่อเทียบรายเดือน สู่ระดับ 109.4 ในเดือนส.ค. จากระดับ 110.9 ในเดือนก.ค. โดยนักวิเคราะห์คาดการณ์ก่อนหน้านี้ว่า ดัชนีจะเพิ่มขึ้น 0.4% ในเดือนส.ค.